Senterpartiet har hatt og har ein ambisjon om å få auka bruk av biodrivstoff. Det kjem me til å arbeide med; som me har gjort i opposisjon, arbeider me for det i posisjon. No er det slik at når Regjeringa har sett i gang eit arbeid – dvs. det var den førre regjeringa som gjorde det, men det er me som no sit med ansvaret – i regi av SFT og Vegdirektoratet, vil det vere ganske dumt av Regjeringa ikkje å få det arbeidet på bordet før me set i gang. Ein må forvente at den tida som er brukt på å arbeide med dette, har resultert i mange gode, konkrete handlingsalternativ som me kan nytte. Det er det me ventar på. Det handlar ikkje om passivitet, det handlar rett og slett om rasjonalitet og at ein ventar på eit arbeid som er i gang.